
Absztrakt
A tanulmány a demenciával élő személyeket támogató informális és formális gondozók pszichológiai rezilienciáját vizsgálja nemzetközi kontextusban. Bemutatja, miként alakult át a gondozói terhek statikus értelmezése egy dinamikus, biopszichoszociális szemléletű reziliencia-modellé. A komparatív szakirodalmi elemzés a klasszikus elméleti keretek mellett a 2021–2025 közötti nemzetközi kutatásokra támaszkodik, különös tekintettel a mobilalkalmazás-alapú (mHealth) támogatási rendszerek és a mesterséges intelligencia rezilienciafokozó szerepét vizsgáló tanulmányokra. A nemzetközi gondozási protokollok alapján a digitális intervenciók és az MI-alapú érzelmi támogatások szignifikánsan növelik a gondozók adaptációs kapacitását és csökkentik a kiégés kockázatát. Az eredmények szerint a hazai ellátórendszer fejlesztésének kulcseleme a digitális reziliencia erősítése és a többszintű támogatói modellek adaptálása, amelyek a gondozót aktív, védendő szereplőként értelmezik a segítő folyamatban.

A 21. század orvostudományi és közegészségügyi fejlődése jelentősen növelte a várható élettartamot és javította a krónikus betegségek diagnosztikáját, illetve kezelését. Ezzel párhuzamosan egy új, globális mentálhigiénés krízis kezdett körvonalazódni, amely napjainkra egy komplex pszichés és szociális kihívássá vált. A fejlődés hatására az időskori neurokognitív zavarok, ezen belül is a demencia prevalenciájának gyors és tartós növekedése figyelhető meg.
Az Egészségügyi Világszervezet (WHO) jelentései szerint a demenciával élők száma világszerte meghaladja az 57 milliót, és az előrejelzések szerint ez a szám 2050-re eléri a 139 milliót (WHO, 2022). A globális trendeket alátámasztó epidemiológiai modellek rámutatnak arra, hogy a növekedés üteme különösen a közepes és alacsony jövedelmű országokban lesz markáns, ahol az ellátórendszerek adaptív kapacitása korlátozottabb (Nichols et al., 2022). Ez a statisztikai robbanás nem csupán az egészségügyi ellátórendszerek finanszírozhatóságát teszi próbára, hanem alapjaiban írja felül a segítő szakmákról alkotott eddigi fogalmainkat.
A demencia nem kizárólag az érintett személy betegsége, hanem a gondozói környezet egészét érintő, strukturális és pszichológiai kihívás. A progresszív kognitív hanyatlás az autonómia elvesztéséhez vezet, ami a gondozási feladatok fokozatos családokra hárulását eredményezi. A formális ellátórendszerek korlátozott kapacitása miatt a gondozási feladatok jelentős része világszerte informális gondozókra hárul, akik gyakran megfelelő szakmai és pszichoszociális támogatás nélkül vállalnak hosszú távú, érzelmileg megterhelő szerepet (Peeters et al.; 2010, OECD, 2018). Ennek következtében a demencia globális terjedése nem csupán egészségügyi, hanem mentálhigiénés és társadalomszerkezeti krízisként is értelmezhető, amely új szemléleti és módszertani megközelítéseket tesz szükségessé a segítő szakmákban.

1.2. Gondozói terhek és a reziliencia paradigmája a demenciagondozásban
A demencia specifikus jellemzői, mint a progresszív kognitív hanyatlás, valamint a viselkedéses és pszichiátriai tünetek (BPSD), különösen megterhelővé teszik a gondozói szerepet, mivel a segítőnek folyamatosan alkalmazkodnia kell a beteg változó állapotához. A hosszú távú, intenzív gondozás a családtagok és informális gondozók körében fokozott pszichés stresszhez, depresszióhoz és kiégéshez vezethet (Brodaty–Donkin, 2009; Kopasz, 2020; Orlova et al., 2024). 
A gondozói megterhelés vizsgálata az elmúlt évtizedekben jelentős elméleti fejlődésen ment keresztül. A korai szakirodalom elsősorban a „gondozói teher” (caregiver burden) deficit-orientált megközelítésére fókuszált, amely az ellátási feladatok objektív (idő-, fizikai és anyagi ráfordítás) és szubjektív (érzelmi kimerülés, tehetetlenség, szorongás) dimenzióit különítette el. Ebben a keretben a gondozó elsősorban a krónikus stressz elszenvedőjeként jelent meg (Zarit et al., 1980; Adelman et al., 2014). 
A stresszelméleti alapokat Lazarus és Folkman (1984) tranzakciós modellje teremtette meg, amely szerint a stressz nem önmagában az esemény következménye, hanem a személy és környezete közötti kölcsönhatás eredménye. Erre épült Pearlin és munkatársai (1990) stressz-folyamat modellje (Stress Process Model), amely a gondozást már lineáris folyamatként írta le, miszerint az elsődleges stresszorok - mint a beteg kognitív hanyatlása vagy a viselkedési és pszichés tünetek (BPSD) - másodlagos feszültségforrásokat generálnak a család és a munka területén. Bár a modell mediátorváltozókkal is számolt, hangsúlya továbbra is a patológián és a kimerülés kockázatán maradt. 
A kizárólag deficitközpontú értelmezést a későbbi kritikák árnyalták, rámutatva, hogy ez a szemlélet háttérbe szorítja az adaptív erőforrásokat és a pozitív kimenetek lehetőségét. A jelenlegi megközelítések ezért hangsúlyozzák, hogy az ellátással kapcsolatos pszichés következmények nem pusztán a terhelés mértékétől, hanem a pszichológiai erőforrások, a társas támogatás és az intézményi környezet kölcsönhatásától is függenek (Brodaty–Donkin, 2009; Wang et al., 2022). 
A kortárs megközelítések a rezilienciát már dinamikus adaptációs folyamatként értelmezik. Windle (2011) szerint a reziliencia olyan folyamat, amely során az egyén a kockázati tényezők jelenléte ellenére képes sikeresen alkalmazkodni, belső (pszichológiai) és külső (társadalmi, technológiai, intézményi) erőforrásainak mozgósításával. A biopszichoszociális megközelítésben a gondozó aktív, adaptív rendszerként jelenik meg, akinek mentális egyensúlya a pszichológiai erőforrások, a társas támogatás és az intézményi környezet dinamikus kölcsönhatásában alakul (Windle, 2011; Southwick et al., 2014). 
A reziliencia nem statikus személyiségvonás, hanem hullámzó, folyamatjellegű állapot. A „gondozási pálya” (caregiving trajectory) különböző szakaszaiban a reziliencia-szükséglet és a megküzdési stratégiák is változnak (Luthar et al., 2000). A modern modellek ezért a rezilienciát dinamikus egyensúlyi állapotként írják le, amelynek fenntartásához nemcsak belső pszichés munka, hanem folyamatos külső támogatás is szükséges. Empirikus vizsgálatok igazolják, hogy a magasabb reziliencia-szint összefügg a stressz csökkenésével, a depresszió és a kiégés kockázatának mérséklődésével, valamint a gondozói szerep hosszú távú fenntarthatóságával (Duangjina et al., 2025). A reziliencia fejlesztése magában foglalja a személyes coping-stratégiák erősítését, a társas támogatás bővítését, valamint strukturális beavatkozások - például szakmai képzések és digitális támogatórendszerek - alkalmazását. A technológiai alapú intervenciók különösen ígéretesek, mivel lehetővé teszik a rugalmas, személyre szabott támogatást, és hozzájárulnak ahhoz, hogy a gondozás ne kizárólag teherként, hanem a személyes növekedés és a méltóság megőrzésének folyamataként is értelmezhető legyen (Kim-Chang, 2022; Zhai et al., 2023). 
A gondozói reziliencia alakulását ugyanakkor nem csupán egyéni pszichológiai tényezők befolyásolják, hanem az adott ország gondozási modellje, valamint az elérhető digitális támogató eszközök is. Ennek következtében a reziliencia nemzetközi összehasonlító vizsgálata és a technológiai innovációk szerepének áttekintése kiemelt jelentőségűvé vált. A tanulmány narratív, komparatív szakirodalmi áttekintés keretében vizsgálja a demenciával élő személyeket támogató gondozók pszichológiai rezilienciáját nemzetközi kontextusban, különös hangsúlyt fektetve a digitális intervenciók rezilienciafokozó szerepére.

2. Az mHealth-alapú támogatórendszerek és a mesterséges intelligencia
2.1. mHealth-alapú támogatórendszerek 
A demográfiai öregedés és a krónikus betegségek növekvő prevalenciája miatt egyre nagyobb szükség mutatkozik a gondozók pszichés terheit csökkentő beavatkozásokra. Ebben kiemelt szerepet kaphatnak a mobil egészségügyi alkalmazások (mHealth), amelyek valós idejű információt, pszichoedukációt és személyre szabott stresszkezelő támogatást biztosítanak (WHO, 2021; Zhai et al., 2023; Wang et al., 2026).
Az utóbbi években egyre több kutatás foglalkozik az mHealth-alapú intervenciók hatékonyságával. Egy randomizált kontrollált vizsgálatban 183 gondozó öt héten keresztül használt egy önálló pszichológiai támogatást nyújtó mobilalkalmazást. Az intervenciók következtében a gondozók stressz-, depresszió- és szorongásszintje csökkent, miközben általános jólétük javult a kontrollcsoporthoz képest, amely program csupán önmonitorozó elemeket tartalmazott. Eszerint a strukturált, viselkedés- és mindfulness-elemeket tartalmazó alkalmazások csökkenthetik a gondozók mentális terheit (Fuller-Tyszkiewicz et al., 2020).
A kedvező hatásokat meta-analízisek is alátámasztják. Shin et al. (2022) öt tanulmány elemzése alapján arra a következtetésre jutottak, hogy a mobilalkalmazás alapú intervenciók kedvezően befolyásolhatják a gondozói teher csökkenését, hozzájárulhatnak a depresszió és stressz mértékének enyhüléséhez, valamint növelhetik a gondozói kompetencia érzését és az életminőségét. A szerzők hangsúlyozzák, hogy az alacsony mintaszám miatt az intervenciók hatékonysága egyértelműen nem bizonyítható, ugyanakkor az eredmények arra utalnak, hogy az mHealth-eszközök potenciálisan támogatást nyújthatnak a demencia gondozásában érintett személyek számára. Hua et al. (2026) 16 tanulmány adatait felhasználva, a digitális pszichológiai beavatkozások (pl. online pszichoedukáció, mindfulness-programok, CBT-alapú mobilintervenciók) hatásait vizsgálták. Az eredmények szerint ezek az intervenciók szignifikánsan csökkentették a gondozói terheket, miközben javították a gondozók énhatékonyságát és életminőségét. Ugyanakkor a depressziós tünetek enyhítésében nem mutattak szignifikáns összefüggést. A részletes elemzés továbbá rámutatott, hogy a rövid, legfeljebb két hónapig tartó programok voltak a leghatékonyabbak, függetlenül attól, hogy csoportos vagy egyéni formában, valamint webes vagy mobilplatformon valósították meg őket. Az eredmények arra utalnak, hogy az mHealth-intervenciók kedvezően befolyásolhatják a gondozók pszichés jóllétét és énhatékonyságát, ugyanakkor a kis mintaszámok és a heterogén intervenciók miatt az evidencia ereje egyelőre mérsékelt. Más vizsgálatok kiemelik, hogy különösen hatékonynak bizonyulnak azok az alkalmazások, amelyek nem csupán információt közvetítenek, hanem interaktív megküzdési tréningeket és közösségi kapcsolódási lehetőségeket is kínálnak (Leng et al., 2020). Ez arra utal, hogy önmagában az információközlés kevésbé hatékony, mint az aktív megküzdést és társas kapcsolódást támogató digitális intervenciók.
A gondozók tapasztalatait vizsgáló kvalitatív kutatások is megerősítik az mHealth-alapú támogató programok hatékonyságát. Llaneza et al. (2024) vizsgálatában félig-struktúrált interjúk segítségével mérték fel a kognitívan sérült időseket ápoló gondozók tapasztalatait. A vizsgálat eredményei azt mutatták, hogy az önirányított, mHealth-alapú mindfulness-intervenciók ígéretes módszernek bizonyultak a gondozói jólét elősegítésére és támogatására. A résztvevők kiemelték, hogy az alkalmazás bárhol és bármikor történő használhatósága elősegítette a folyamatos részvételt, ugyanakkor időbeli korlátokat és technológiai nehézségeket is jeleztek. Mindez arra utal, hogy az mHealth-intervenciók sikerességében a felhasználói élmény és a használhatóság meghatározó tényező.
A bíztató előzetes eredmények ellenére a szakirodalom több tanulmánya is hangsúlyozza, hogy bár az mHealth alkalmazásokkal kapcsolatos adatok ígéretesek, jelenleg még korlátozott bizonyíték áll rendelkezésre azok használhatóságáról, klinikai hatékonyságáról és hosszú távú fenntarthatóságáról. Zou és munkatársai (2024) 35, nyilvánosan elérhető, a demenciagondozást támogató mobilalkalmazás szisztematikus elemzésével vizsgálták, hogy az alkalmazások milyen típusú információkat kínálnak, ezek mennyire megbízhatóak, valamint milyen mértékben teszik lehetővé a felhasználói igényekhez való alkalmazkodást. Eredményeik szerint az alkalmazások túlnyomó többsége elsősorban edukatív tartalmakat kínál, míg a konkrét cselekvési útmutatások és a megfelelő ellátórendszerbe történő továbbirányítás ritkán jelenik meg. Bár az alkalmazások célkitűzései jellemzően világosak, és nem tartalmaznak félrevezető információkat, ritkán átlátható, hogy a tartalmak milyen szakmai kritériumok alapján kerültek kiválasztásra, illetve, hogy azokat független szakértők validálták-e.
Az eddigi eredmények alapján az mHealth-alapú intervenciók ígéretes kiegészítői lehetnek a hagyományos gondozástámogatásnak, különösen a pszichoedukáció, a stresszkezelés és a reziliencia fejlesztése területén. Ugyanakkor a hosszú távú klinikai hatásosság, a költséghatékonyság és a különböző egészségügyi rendszerekben történő alkalmazhatóság igazolásához további nagymintás, longitudinális vizsgálatok szükségesek. (Faieta et al., 2022; Shin et al., 2022).

2.2. Mesterséges intelligencia és érzelmi támogatás
A mesterséges intelligencia megjelenése új lehetőségeket nyitott a gondozói reziliencia támogatásában. Az empirikus kutatások szerint a speciális, gondozóknak szánt MI-rendszerek nemcsak pszichoedukatív tartalmakat szolgáltatnak, hanem személyre szabott érzelmi támogatást is nyújtanak, ezáltal csökkentve a pszichés terheket, javítva a rezilienciát és a mentális jólétet a hosszú távú gondozásban érintett családtagok körében. 
A gondozók számára fejlesztett MI-alapú rendszerek elsődleges előnye, hogy a hagyományos pszichoedukációt személyre szabott, folyamatos érzelmi támogatással egészítik ki. Hasan és mtsai. (2024), valamint Shi és mtsai. (2025) olyan beszélgető algoritmusokat fejlesztettek, amelyek közérthető kommunikációval, azonnali információátadással, empatikus válaszokkal és kríziskezelő funkciókkal segítették a családi gondozókat. Mindkét vizsgálat javulást mutatott a felhasználók szubjektív jóllétében és a gondozási terhek megélésében, ugyanakkor a tanulmányok eredményei elsősorban kis mintaszámú, pilotjellegű kutatásokból származnak. Szélesebb egészségügyi kontextusban végzett áttekintések hasonló következtetésre jutnak. Az MI-n alapuló támogatórendszerek, különösen a kognitív viselkedésterápiás elemeket és empatikus interakciókat alkalmazó chatbotok, javíthatják az érzelmi állapotot, csökkenthetik a magány érzését és erősíthetik a rezilienciát (Qian et al., 2025; Lu-Go, 2025). Az eredmények ugyanakkor eltérő intervenciókon és vizsgálati populációkon alapulnak, ezért a hosszú távú hatások igazolásához további, nagyobb mintán végzett kutatások szükségesek. E kutatási eredmények összhangban vannak azzal az általánosabb trenddel, hogy a MI-technológiák nem csupán mechanikus eszközök, hanem aktív szereplők lehetnek az érzelmi támogatás nyújtásában, feltéve, hogy használatukat megfelelő etikai és emberközpontú tervezés kíséri (Santiago-Torner et al., 2025). Az MI-alapú érzelmi támogatás nem helyettesíti, hanem kiegészíti a hagyományos segítő kapcsolatokat, és hozzájárul a gondozók pszichológiai biztonságérzetének növeléséhez (Qian et al., 2025). A technológia így nem csupán eszköz, hanem a reziliencia-ökoszisztéma aktív eleme. 

2.3. Etikai és adatvédelmi kihívások a digitális gondozástámogatásban
Bár az mHealth- és MI-alapú intervenciók számos előnnyel járnak a gondozók mentális jóllétének támogatásában, alkalmazásuk számos etikai, adatvédelmi és gyakorlati kihívást is felvet. Ezek figyelmen kívül hagyása hosszú távon alááshatja a technológiai megoldások elfogadottságát és hatékonyságát, különösen a veszélyeztetett populációk körében. Az egészségügyi adatok érzékenysége miatt a személyes információk kezelése, tárolása és továbbítása különösen jelentős kockázatokat hordoz magában, amelyek meghaladják az egyszerű technikai kérdéseket és beágyazódnak az etikai felelősség, átláthatóság és bizalom kérdéskörébe. Számos kutatás kiemeli, hogy az adatvédelem kulcsfontosságú tényező az mHealth alkalmazások elfogadásában és biztonságos használatában. Néhány vizsgálat rámutat, hogy még a jól működő mHealth alkalmazások esetében is előfordulnak adatvédelmi hiányosságok és sebezhetőségek, amelyek veszélyeztethetik a felhasználók számára bizalmas információk védelmét (pl. személyre azonosítható egészségügyi adatok kezelése vagy harmadik fél általi adatkövetés) (Cory et al., 2024).
A mesterséges intelligencia egészségügyi alkalmazása kapcsán további etikai kérdések merülnek fel, amelyek túlmutatnak az egyszerű technológiai működés problémáin. Az MI-rendszerek gyakran „fekete dobozként” működnek, azaz az algoritmusok belső működése nehezen érthető a felhasználók és gyakran az egészségügyi szakemberek számára is. Az átláthatóság hiánya pedig bizalomhiányhoz és felelősségi dilemmákhoz vezethet, különösen akkor, amikor klinikai, vagy gondozási döntések meghozatalában vesz részt az MI. Több kutatás rámutat arra, hogy a helyes egyensúly megtalálása az adatbiztonság és az előnyök maximalizálása között összetett etikai kérdés (Pruski, 2024). Egy ápolók körében végzett kvalitatív kutatás szerint a szakemberek maguk is aggályokat fogalmaznak meg mind az MI-vel kapcsolatos adatvédelmi kihívásokkal, mind az etikai gyakorlatokkal kapcsolatban, hangsúlyozva a betegek adatainak biztonságát és a technológia etikailag megalapozott integrálását az ellátási folyamatokba (Rony et al., 2024). Egyéb etikai dimenziók közé tartozik az emberi kapcsolat fenntartásának szükségessége. Mind a páciensek, mind a gondozók számára kritikus, hogy a technológia ne deperszonalizálja a gondozási folyamatot, vagy ne csökkentse az emberi interakciók szerepét a támogatás nyújtásában, különösen mentális és érzelmi támogatás esetén (Gundlack et al., 2025).
Összességében az mHealth- és MI-alapú megoldások jelentős lehetőséget kínálnak a gondozói reziliencia támogatására, ugyanakkor fenntartható alkalmazásuk csak megfelelő adatvédelmi garanciák, átlátható algoritmusok, szakmai validáció és emberközpontú integráció mellett képzelhető el. A digitális támogatási formák ugyanakkor nem önmagukban határozzák meg a gondozók rezilienciáját. Hatékonyságukat jelentősen befolyásolja az adott ország egészségügyi és szociális ellátórendszere, valamint a gondozás szervezeti modellje. Ez indokolja a nemzetközi gondozási modellek összehasonlító áttekintését.

3. Nemzetközi modellek 
3.1. A skandináv modell: A közösségi reziliencia és a technológiai integráció
A skandináv modellek hagyományosan a közösségi gondoskodást és integrált ellátási rendszereket helyezik előtérbe, ahol a reziliencia nem csupán egyéni, hanem kollektív felelősség kérdése, és az ellátórendszer egészének működésén keresztül valósul meg (Chisty et al., 2021). 
Ezt a megközelítést támasztják alá a legújabb reziliencia-kutatások is, amelyek szerint az ellátórendszerek ellenálló- és alkalmazkodóképessége elsősorban a közösségi hálózatok, az intézményi együttműködés és a formális szolgáltatások integrációján alapul, és nem redukálható az egyének megküzdési képességeire (Fortnam et al., 2024; Tammi-Tikka, 2025).
Mindemellett nagy hangsúlyt fektetnek a technológiai eszközök és innovációk bevonására. A nordic welfare politikákban a „welfare technology” fogalma olyan technológiai megoldásokat foglal magában, amelyek támogatják a gondozási szolgáltatások fenntarthatóságát, csökkentik a szervezeti terheket és javítják az ellátás minőségét, például távoli kommunikációs és monitorozó technológiákkal. Ez a megközelítés integrálja az információs és kommunikációs technológiákat az egészség- és szociális ellátásba, biztosítva a koordinált szolgáltatásokat (Frennert – Baudin, 2021). A skandináv országokban végzett kutatások rámutatnak arra is, hogy az idősellátásban alkalmazott „welfare technologies”, mint például mozgás- és ajtószenzorok, GPS-készülékek és egyéb távoli felügyeleti rendszerek, mind a gondozási feladatokat ellátók, mind az ellátottak életét megkönnyíthetik, csökkentve a fizikai jelenlét szükségességét, és támogatva a biztonságosabb, független otthoni életet (Frennert et al., 2024).
Svédországban több vizsgálat foglalkozik azzal, hogy az információs és kommunikációs technológiák, beleértve az mHealth megoldásokat, hogyan támogathatják a családi gondozókat. Egy 2024-ben publikált tanulmány szerint az mHealth-alapú beavatkozások célja az volt, hogy információt és iránymutatást biztosítsanak a gondozók számára, és hogy a technológiai eszközök segítségével közelebb hozzák az ellátói támogatást azokhoz, akik földrajzi vagy erőforrás-korlátok miatt nehezebben jutnak hozzá (Kabir et al., 2024). 
A skandináv irány egy olyan komplex megközelítést képvisel, amelyben a reziliencia az ellátórendszer strukturális és szervezeti sajátosságaiból fakad, amelyet a technológiai eszközök bevonása tovább erősít. A közösségi és intézményi együttműködésekre épülő ellátási logika lehetővé teszi, hogy a digitális innovációk ne önálló megoldásokként, hanem a gondoskodási rendszerbe ágyazott eszközökként járuljanak hozzá az ellátás fenntarthatóságához és hozzáférhetőségéhez. A skandináv modell jól példázza, hogy a technológia és a kollektív felelősségvállalás együtt erősíti a rendszerszintű rezilienciát.

3.2. Az angolszász megközelítés: Egyéni reziliencia, piacosított ellátás és jogi keretek
Az angolszász országok gondozói rezilienciát támogató gyakorlata markánsan eltér a skandináv modellektől. Ezekben az ellátórendszerekben a gondozási felelősség nagymértékben a családokra és informális gondozókra hárul, és a támogatási politikák (pl. jóléti juttatások, tanácsadás) ezt a terhet részben enyhítik ugyan, de nem integráltan kezelik azt a formális ellátórendszerrel, ami inkább a piacorientált, individuális szerepvállalást hangsúlyozza (Kim et al., 2025). 
A brit és amerikai kontextusban elvégzett vizsgálatok szerint az informális gondozók jelentős fizikai, pszichés és anyagi terhekkel szembesülnek, amelyeket a jelenlegi támogatási politikák nem mindig képesek hatékonyan enyhíteni. Egy, az Egyesült Királyságban végzett longitudinális elemzés kimutatta, hogy a magas intenzitású gondozás negatívan hat a gondozók mentális egészségére még több év elmúltával is, ami strukturális támogatás hiányára és a formális szolgáltatások hiányos integrációjára utal (Stöckel-Bom, 2022). 
Más kutatások rámutatnak, hogy az angolszász országokban az informális gondozásból fakadó gazdasági hátrányok (pl.: jövedelemcsökkenés) különösen nők és marginalizált csoportok esetében jelentkeznek, ami tovább növeli a reziliencia fenntartásának kihívását (Petrillo et al., 2024).
A kvalitatív és szisztematikus áttekintések hangsúlyozzák, hogy a gondozók gyakran saját hálózataikra és közösségi kapcsolataikra támaszkodnak, amikor formális támogatás nem áll rendelkezésre, ami a reziliencia egy interperszonális jellegét is tükrözi, de egyben rámutat a strukturált, formális ellátási rendszerrel való integráció szükségességére (Bailey et al., 2022).
Az Egyesült Államokban és az Egyesült Királyságban nagy hangsúlyt fektetnek a reziliencia-támogatás jogi kereteire is. Az amerikai RAISE Family Caregivers Act előírja egy nemzeti családi gondozói stratégia kidolgozását, amely átfogóan vizsgálja és koordinálja a családi gondozók támogatását, növelve ezek társadalmi láthatóságát, a képzési, információs és koordinációs eszközöket, valamint a munkába való visszatérés rugalmas feltételeit (Reinhard et al., 2023). A 2015 óta hatályos brit Care Act jogi keretben ismeri el a gondozók szükségleteit. Bevezetését követően csökkentek az informális gondozói terhek, bár az egyenlőtlenségek továbbra is fennmaradtak, különösen a hozzátartozókkal nem rendelkező és alacsony jövedelmű idősek esetében, ami indokolttá teszi a gondozás állami támogatásának bővítését (Lyu et al., 2024).
Az angolszász országok gondozási modellje elsősorban az egyéni reziliencia erősítésére épít, a formális és informális ellátórendszerek integrációja korlátozott, és a gondozói terheket nagyrészt a családokra hárítja. A támogatások célzottak és program-alapúak, de nem minden esetben biztosítanak átfogó, preventív rendszert, ami hosszú távon a mentális, fizikai és gazdasági terhek növekedéséhez vezethet. 

3.3. Kontinentális európai modell
A kontinentális európai gondozási rendszerek intézményesített társadalombiztosítási logikán alapulnak, amelyben a formális ellátórendszer és a járulékalapú finanszírozás, beleértve a hosszú távú gondozási (long-term care, LTC) biztosításokat, meghatározó szerepet játszik a gondozási szükségletek kezelésében és a reziliencia feltételeinek kialakításában. A 2026-ban publikált szisztematikus áttekintés rámutat, hogy az EU tagállamok eltérő módon támogatják az informális gondozókat, és bár a kontinentális modellben a pénzbeli juttatások és természetbeni támogatások szélesebb körűek, a szolgáltatások hozzáférhetősége és a nem pénzügyi támogatások (pl. képzés, tanácsadás, rugalmas foglalkoztatási garanciák) országonként nagymértékben eltérőek. Ez a támogatási struktúra tükrözi a supported familialism koncepcióját, amelyben a családi gondozás támogatása intézményesen beágyazott, de nem teljeskörűen kiváltott szerepként jelenik meg a jóléti állam keretein belül (Bei et al., 2026).
Empirikus kutatások Németország példáján keresztül kimutatták, hogy a közfinanszírozott hosszú távú gondozási biztosítás jelentősen mérsékelheti az informális gondozás gazdasági terheit és növelheti a gondozók jólétét, különösen alacsony jövedelmű csoportok esetében. Ugyanakkor a formális intézményi ellátás hiánya továbbra is strukturális kihívást jelent a munkaerő-piaci részvétel és a hosszú távú reziliencia szempontjából (Korfhage-Fischer-Weckemann, 2024). Az LTC politika hatása tehát nem csupán kompenzációs funkciót tölt be, hanem a reziliencia gazdasági és munkaerő-piaci dimenzióit is befolyásolja. Nemzetközi összehasonlító kutatások szerint a kontinentális jóléti rendszerek nemcsak a finanszírozásban, hanem a formális és informális ellátás arányában, illetve a szolgáltatások hozzáférhetőségében is eltérnek más európai modellektől, ami közvetlenül befolyásolja a gondozók rezilienciáját és a hosszú távú ellátás fenntarthatóságát (Szenkurök et al., 2025). 
Ezek az eredmények alátámasztják, hogy a reziliencia elsősorban intézményes és strukturális mechanizmusokon keresztül épül fel. A jóléti rendszerek stabilitása, a társadalombiztosítási alapú finanszírozás és a formális támogatási eszközök kombinációja komplex módon járul hozzá a hosszú távú gondozási szükségletek kezeléséhez. A strukturális beágyazottság nem csupán finanszírozási kérdés, hanem a gondozók formális elismerését és támogatásának intézményesítését is magában foglalja. A komparatív elemzések szerint azokban az ellátórendszerekben, ahol ez az elismerés és támogatás jogi és szolgáltatási szinten is intézményesült, alacsonyabb a gondozói kiégés aránya és nagyobb a gondozási szerep hosszú távú fenntarthatósága (Wang et al., 2022). A bemutatott nemzetközi modellek eltérő jóléti és egészségpolitikai logikára épülnek, ugyanakkor közös vonásuk, hogy a gondozói reziliencia fenntartását egyre inkább rendszerszintű feladatként értelmezik. A különbségek elsősorban abban mutatkoznak meg, hogy a hangsúly a közösségi ellátáson, az egyéni felelősségen vagy az intézményes támogatáson van, azonban valamennyi modellben egyre nagyobb szerepet kapnak a digitális technológiák, mint a gondozói támogatás kiegészítő eszközei. Ez a felismerés a hazai ellátórendszer fejlesztése szempontjából is meghatározó, mivel rámutat az intézményes támogatási struktúrák megerősítésének szükségességére.
Az űrlap teteje
Az űrlap alja

IV. Konklúzió, hazai implikációk és szakmai ajánlások
4.1. Konklúzió 
A tanulmány áttekintése alapján megállapítható, hogy a demenciagondozás sikeressége egyre kevésbé értelmezhető kizárólag az informális gondozók egyéni megküzdési képességeinek függvényében. A nemzetközi szakirodalom következetesen arra utal, hogy a gondozói reziliencia a pszichológiai erőforrások, a társas támogatás, az intézményi háttér és a digitális innovációk kölcsönhatásában formálódó, többszintű jelenség.
A nemzetközi modellek szerint az intézményesített támogatás csökkentheti a kiégés kockázatát és növelheti a gondozás fenntarthatóságát. A digitális technológiák nem önálló megoldásként, hanem integrált rezilienciafokozó eszközként jelennek meg, amelyek képesek áthidalni a formális ellátórendszerek kapacitáskorlátait. Ezek alapján a demenciagondozás jövője olyan többszintű reziliencia-ökoszisztémák kialakításában rejlik, amelyek egyszerre célozzák az egyéni megküzdés, a közösségi erőforrások és a strukturális támogatás erősítését. Ennek megfelelően a digitális technológiák és a mesterséges intelligencia nem a humán segítségnyújtás alternatívájaként, hanem annak kiegészítő, rezilienciát erősítő eszközeként értelmezhetők.

4.2. Hazai implikációk és szakmai ajánlások
A nemzetközi tapasztalatok tükrében a hazai demenciagondozási rendszer fejlesztése több egymással összefüggő beavatkozási pontot azonosít. Elsődleges fontosságú a gondozók mentálhigiénés szükségleteinek formális elismerése, amely túlmutat a gondozási feladatok logisztikai támogatásán és expliciten magában foglalja a pszichológiai jóllét védelmét. Ennek részeként indokolt a gondozók rendszeres pszichés állapotfelmérése és a rezilienciafókuszú intervenciók beépítése az alap- és szakellátási protokollokba. Szakmai ajánlásként kiemelendő a digitális reziliencia fejlesztésének prioritása. A hazai ellátórendszerben jelenleg fragmentáltan elérhető digitális megoldások integrációja. A validált mHealth-alkalmazások adaptálása és bevezetése jelentős mértékben hozzájárulhat a gondozói stressz csökkentéséhez. Különösen fontos olyan magyar nyelvű, kulturálisan illesztett digitális eszközök fejlesztése, amelyek nem csupán információt közvetítenek, hanem aktívan támogatják a megküzdési folyamatokat és a közösségi kapcsolódást. Az MI alkalmazása a hazai kontextusban elsősorban kiegészítő, támogató szerepben képzelhető el. Az MI-alapú érzelmi támogatórendszerek pilotprogramjai lehetővé tehetik a gondozók pszichológiai biztonságérzetének növelését, különösen a vidéki vagy korlátozott hozzáférésű térségekben. E technológiák bevezetése ugyanakkor csak szigorú etikai és adatvédelmi keretek között, a humán segítő kapcsolatok elsődlegességének megőrzésével valósítható meg. 
Végezetül jelentős a gondozói reziliencia közösségi dimenziójának erősítése. A helyi szintű gondozói hálózatok, önsegítő csoportok és digitális közösségek támogatása hozzájárulhat a kollektív reziliencia kialakulásához, amely hosszú távon tehermentesítheti a formális ellátórendszert is. Összességében a demenciagondozás fenntarthatósága olyan integrált ellátási modell kialakítását igényli, amely összehangolja a családi gondozást, a formális szolgáltatásokat és a digitális innovációkat. A gondozók támogatása nem csupán szociális vagy egészségügyi feladat, hanem a hosszú távú ellátórendszer fenntarthatóságának egyik alapvető feltétele. 

New Dimensions of Caregiver Resilience – International Models and Technological Innovations in Dementia Care
Abstract
This study examines the psychological resilience of informal and formal caregivers supporting people living with dementia in an international context. It describes the shift from a static view of caregiver burden to a dynamic biopsychosocial model of resilience. The comparative review draws on classical theories and international research from 2021–2025, with special attention to studies on mobile health (mHealth) support systems and artificial intelligence as resilience-enhancing tools. Based on international care protocols, digital interventions and AI-based emotional support increase adaptive capacity and reduce burnout risk. The findings highlight the importance of strengthening digital resilience and adapting multi-level support models that view caregivers as active, protected participants in the helping process.

Kupeczki Dániel klinikai szakpszichológus jelölt vagyok, a Komárom-Esztergom Megyei Szent Borbála Kórház Pszichiátriai és Addiktológiai Osztályának munkatársa. Munkájátmat pszichodinamikus szemlélet jellemzi, emellett pár- és családterápiában képződiköm.

